ΔΕΛΤΙΟ ΤΥΠΟΥ ΕΠΙΜΟΡΦΩΤΙΚΗΣ ΗΜΕΡΙΔΑΣ ΜΑΘΗΜΑΤΙΚΩΝ
Με εξαιρετική επιτυχία στέφθηκε η επιμορφωτική δράση για τους εκπαιδευτικούς που διδάσκουν τα μαθηματικά σε σχολικές μονάδες της ΔΔΕ Ευβοίας, η οποία διοργανώθηκε από το Σύμβουλο Εκπαίδευσης ΠΕ03, κ. Παναγιώτη Αντωνόπουλο με κύρια θεματική την παρουσίαση καινοτόμων διδακτικών πρακτικών και τρόπων ενσωμάτωσης νέων ψηφιακών εργαλείων στη διδακτική των μαθηματικών.
Οι εισηγήσεις αφορούσαν στα ρεαλιστικά μαθηματικά ως διδακτική προσέγγιση, το ρόλο της λειτουργίας εκπαιδευτικών ομίλων σε επίπεδο ανάπτυξης θετικής στάσης απέναντι στο συγκεκριμένο γνωστικό αντικείμενο, την παιγνιδοποίηση ως μέσο κινητοποίησης των διδασκομένων καθώς και τη χρήση εφαρμογών τεχνητής νοημοσύνης στην καθημερινή διδασκαλία. 
Η δράση υλοποιήθηκε την Πέμπτη 10 Σεπτεμβρίου 2026 και ώρα 10:00 στο ΓΕ.Λ. Κανήθου και προσέλκυσε μεγάλο πλήθος εκπαιδευτικών που διδάσκουν τα μαθηματικά στις σχολικές μονάδες τόσο του Δήμου Χαλκιδέων όσο και των γειτονικών αυτού Δήμων.
Το βασικό ζητούμενο της συνάντησης αφορούσε στην ενδυνάμωση της επικοινωνίας και της συνεργασίας μεταξύ των εκπαιδευτικών ΠΕ03 της ΔΔΕ Ευβοίας κάτι το οποίο επιτεύχθηκε σε μεγάλο βαθμό όπως αυτό κατέδειξε η μαζική και ενεργός συμμετοχή αυτών. 
Στο κλείσιμο της δράσης οι εκπαιδευτικοί δήλωσαν απόλυτα ικανοποιημένοι από την ποιότητα των παρουσιάσεων και ο κ. Αντωνόπουλος έθεσε το πλαίσιο για τα επόμενα βήματα στην κατεύθυνση υλοποίησης στοχευμένου περιεχομένου επιμορφώσεων με σκοπό τη διαρκή επιστημονική και παιδαγωγική εξέλιξη των συμμετεχόντων -σε αυτές- συναδέλφων. 
Ο σύμβουλος εκπαίδευσης ΠΕ03 εκφράζει τις ευχαριστίες του στη Διεύθυνση του ΓΕ.Λ. Κανήθου για τη συνεχή και αδιάλειπτη συνεργασία της με τον ίδιο σε επίπεδο υλοποίησης των επιμορφωτικών του δράσεων στο φιλόξενο και άρτιας -κτιριακής και υλικοτεχνικής- υποδομής χώρο της εν λόγω σχολικής μονάδας.
 

